b'\n_START_ARTICLE_\nAustral\xc5\xb3 aviganis\n_START_PARAGRAPH_\nAustral\xc5\xb3 aviganis, da\xc5\xbenai vadinamas "Ausiu",\xc2\xa0yra vidutinio dyd\xc5\xbeio \xc5\xa1uo, kurio veisl\xc4\x97, nepaisant pavadinimo, buvo i\xc5\xa1vesta JAV XIX a.\xc2\xa0Veisl\xc4\x97s populiarumas kilo palaipsniui ir pasiek\xc4\x97 pik\xc4\x85 po I-ojo Pasaulinio karo. Pla\xc4\x8diajai visuomenei jie buvo pa\xc5\xbe\xc4\xafstami i\xc5\xa1 rodeo bei \xc5\xbeirg\xc5\xb3 \xc5\xa1ou, taip pat i\xc5\xa1 Disney televizijos film\xc5\xb3.\xc2\xa0_NEWLINE_Ausiai vertinami d\xc4\x97l savo paklusnumo, \xc4\xafvairiapusi\xc5\xa1kumo ir geb\xc4\x97jimo greitai mokytis. Be naudojimo darbui ganyklose, \xc5\xa1i veisl\xc4\x97 taip pat peln\xc4\x97 pripa\xc5\xbeinim\xc4\x85 ir kitose rol\xc4\x97se.\xc2\xa0Kaip ir kitos darbin\xc4\x97s veisl\xc4\x97s, Austral\xc5\xb3 aviganiai yra energingi ir judr\xc5\xabs, tad juos visada reikia u\xc5\xbeimti vienokia ar kitokia veikla. Jie nepakei\xc4\x8diami tokiose \xc5\xa1un\xc5\xb3 sporto r\xc5\xab\xc5\xa1yse kaip estafet\xc4\x97s ir frisbis. Ausiai taip pat puikiai atlieka paie\xc5\xa1kos ir gelb\xc4\x97jimo \xc5\xa1un\xc5\xb3, \xc5\xa1un\xc5\xb3 - gid\xc5\xb3 ir terapijos \xc5\xa1un\xc5\xb3 funkcijas.\xc2\xa0\n_START_SECTION_\nDydis\n_START_PARAGRAPH_\nAustral\xc5\xb3 aviganis yra vidutinio dyd\xc5\xbeio \xc5\xa1uo. Jis gali sverti 14-29 kg ir b\xc5\xabti 43-66 cm auk\xc5\xa1\xc4\x8dio. Pagal FCI standart\xc4\x85 patel\xc4\x97s tur\xc4\x97t\xc5\xb3 b\xc5\xabti 46-53 cm auk\xc5\xa1\xc4\x8dio, o \xc5\xa1unys - 51-58 cm auk\xc5\xa1\xc4\x8dio, matuojant ties ketera.\n_START_SECTION_\nSpalva\n_START_PARAGRAPH_\nAustral\xc5\xb3 avigani\xc5\xb3 spalva gali b\xc5\xabti juoda, ruda (ang. vadinama red), m\xc4\x97lyno marmuro (blue merle) ir rudo marmuro (red merle).\xc2\xa0\xc2\xa0Bet kuri i\xc5\xa1 \xc5\xa1i\xc5\xb3 spalv\xc5\xb3 gali b\xc5\xabti pa\xc5\xbeym\xc4\x97ta \xc4\xafvairiomis kombinacijomis balt\xc5\xb3 ir vario spalvos kailio plot\xc5\xb3, da\xc5\xbeniausiai ant galvos, kr\xc5\xabtin\xc4\x97s, koj\xc5\xb3. Juodos ar rudos spalvos Ausius, su baltais ir vario spalvos plotais vadinamas trispalviu (tricolor arba tri), o tik su baltos spalvos plotais - dvispalviu (bicolor arba bi).\xc2\xa0_NEWLINE_\xc5\xa0ios skirtingos spalv\xc5\xb3 variacijos nutinka d\xc4\x97l skirting\xc5\xb3 spalv\xc5\xb3 aleli\xc5\xb3 tarpusavio santykio. Alelis gali b\xc5\xabti juodas (B) dominuojantis arba rudas (b) recesyvinis, marmurinis (M) dominuojantis arba ne marmurinis (m) recesyvinis. \xc5\xa0i\xc5\xb3 aleli\xc5\xb3 kombinacijos ir nulemia visas skirtingas kailio spalvas.\xc2\xa0_NEWLINE_Marmuro alelis nulemia margai ra\xc5\xa1tuot\xc4\x85 kail\xc4\xaf, kuris yra bene labiausiai asocijuojamas su \xc5\xa1ia veisle. Marmuriniai \xc5\xa1unys turi (Mm) alelius. Kadangi marmuro alelis yra dominuojantis, veisiant du marmurinius \xc5\xa1unis, statisti\xc5\xa1kai 25 proc. palikuoni\xc5\xb3 tur\xc4\x97s du (MM) alelius. Tai atsispindi ma\xc5\xbeai pigmentuotu baltu kailiu, skaidriomis akimis, aklumu ir/arba kurtumu. D\xc4\x97l \xc5\xa1ios prie\xc5\xbeasties daugelyje \xc5\xa1ali\xc5\xb3 yra nerekomenduojama ir netgi draud\xc5\xbeiama veisti du marmurinio kailio \xc5\xa1unis.\xc2\xa0_NEWLINE_Visi juodi ir m\xc4\x97lyno marmuro \xc5\xa1unys turi juodas nosis, taip pat juodus apvadus aplink akis ir l\xc5\xabpas. Visi rudi ir rudo marmuro \xc5\xa1unys turi kepen\xc5\xb3 spalvos nosis, apvadus aplink akis ir l\xc5\xabpas.\xc2\xa0_NEWLINE_Austral\xc5\xb3 avigani\xc5\xb3 akys, kaip ir kailis, taip pat gali b\xc5\xabti \xc4\xafvairi\xc5\xb3 spalv\xc5\xb3. Jos gali b\xc5\xabti rud\xc5\xb3 atspalvi\xc5\xb3 arba m\xc4\x97lynos, taip pat akys gali b\xc5\xabti skirting\xc5\xb3 spalv\xc5\xb3 ir netgi ta pati akis gali b\xc5\xabti dviej\xc5\xb3 spalv\xc5\xb3. Bet kokia aki\xc5\xb3 spalva ir kombinacija yra priimtina pagal veisl\xc4\x97s standart\xc4\x85. Svarbiausia, kad akys b\xc5\xabt\xc5\xb3 sveikos.\xc2\xa0\n_START_SECTION_\nUodega\n_START_PARAGRAPH_\nDalis Austral\xc5\xb3 avigani\xc5\xb3 gimsta su nat\xc5\xabraliai trumpa uodega (NBT). Tuo tarpu kiti gimsta su pilnomis ilgomis uodegomis, ar nat\xc5\xabraliai pus\xc4\x97s ilgio uodegomis. Seniau tik gimusiems \xc5\xa1uniukams ilgos uodegos b\xc5\xabdavo nukerpamos. Dabar tokia praktika daugelyje valstybi\xc5\xb3 yra draud\xc5\xbeiama.\xc2\xa0\n_START_SECTION_\nCharakteris\n_START_PARAGRAPH_\nAustral\xc5\xb3 aviganis yra energingas \xc5\xa1uo, kuriam reikia daug u\xc5\xbesi\xc4\x97mim\xc5\xb3 bei d\xc4\x97mesio, nors pasitaiko ir ramesnio b\xc5\xabdo \xc5\xa1un\xc5\xb3. Ausiai m\xc4\x97gsta dirbti - tiek mokytis bei praktikuoti triukus, tiek u\xc5\xbesiimin\xc4\x97ti judrumo sportu, tiek i\xc5\xa1reik\xc5\xa1ti save bet kurioje kitoje fizin\xc4\x97je ir protin\xc4\x97je veikloje.\xc2\xa0_NEWLINE_Ausiai gali demonstuoti ir sargum\xc4\x85. Jie yra geri, mylintys ir atsidav\xc4\x99 tiems, kuriuos pa\xc5\xbe\xc4\xafsta. Jie yra be galo i\xc5\xa1tikimi savo \xc5\xa1eimininkams ir atsilygina gerumu, jeigu su jais yra tinkamai elgiamasi. Nors jie yra i\xc5\xa1veisti kaip darbiniai sarginiai ferm\xc5\xb3 \xc5\xa1unys ir turi polink\xc4\xaf loti, da\xc5\xbeniausiai jie n\xc4\x97ra link\xc4\x99 loti be perstojo ar be prie\xc5\xbeasties.\xc2\xa0_NEWLINE_Ausiai yra protingi, greitai besimokantys ir m\xc4\x97gstantys \xc5\xbeaisti. Tai rei\xc5\xa1kia, kad atstumtas, niekuo neu\xc5\xbeimtas Australas gali i\xc5\xa1rasti savo \xc5\xbeaidimus ir u\xc5\xbesi\xc4\x97mimus, kurie u\xc5\xbeimtam \xc5\xa1eimininkui gali atrodyti kaip hiperaktyvumas. Austral\xc5\xb3 aviganiai \xc5\xbeinomi kaip artimi \xc5\xbemogaus kompanjonai, nes jie nori praleisti daug laiko su savo \xc5\xa1eimininkais, su kuriais sukuria itin tvirt\xc4\x85 ry\xc5\xa1\xc4\xaf.\xc2\xa0_NEWLINE_Austral\xc5\xb3 aviganiai gali tapti destruktyviais \xc5\xa1unimis, jeig\xc5\xb3 j\xc5\xb3 energija n\xc4\x97ra nukreipta teigiama linkme. Ausiams reikia bent 2-3 valand\xc5\xb3 per dien\xc4\x85 aktyvaus \xc5\xbeaidimo, darbo ar judesio. Jiems reikalinga aplinka, kuri gali suteikti galimyb\xc4\x99 lakstyti laisvai. Fermose tai yra nat\xc5\xabralu, na o miesto aplinkoje reikalinga susirasti \xc5\xa1unims draugi\xc5\xa1k\xc4\x85 park\xc4\x85 ar kit\xc4\x85 pana\xc5\xa1i\xc4\x85 aplink\xc4\x85.\xc2\xa0\n_START_SECTION_\nSveikata\n_START_PARAGRAPH_\nYra keletas problem\xc5\xb3, kuriomis pasi\xc5\xbeymi Austral\xc5\xb3 aviganiai - tai aki\xc5\xb3 ligos. Ausiams taip pat galima ir epilepsija.\xc2\xa0\n_START_SECTION_\nGyvenimo trukm\xc4\x97\n_START_PARAGRAPH_\nAustral\xc5\xb3 aviganiai pasi\xc5\xbeymi itin ilga gyvenimo trukme, kas n\xc4\x97ra b\xc5\xabdinga tokio dyd\xc5\xbeio \xc5\xa1unims.\xc2\xa0_NEWLINE_Vidutin\xc4\x97 pana\xc5\xa1aus dyd\xc5\xbeio \xc5\xa1un\xc5\xb3 gyvenimo trukm\xc4\x97 yra 11-13 met\xc5\xb3.\xc2\xa0\n_START_SECTION_\nIstorija\n_START_PARAGRAPH_\nVeisl\xc4\x97s pavadinimas neturi nieko bendra su Australijos \xc5\xbeemynu. Nepaisant, kad \xc5\xa1ios veisl\xc4\x97s \xc5\xa1unys vadinami Austral\xc5\xb3 aviganiais, j\xc5\xb3 kilm\xc4\x97s \xc5\xa1alis JAV. XVIII a pabaigoje - XIX a prad\xc5\xbeioje \xc5\xa1iandienini\xc5\xb3 Austral\xc5\xb3 avigani\xc5\xb3 pradininkai, atva\xc5\xbeiavo \xc4\xaf JAV kaip aviganiai, kurie gal\xc4\x97jo ganyti dideles avi\xc5\xb3 bandas, importuojamas i\xc5\xa1 Australijos. _NEWLINE_I\xc5\xa1 prad\xc5\xbei\xc5\xb3 \xc5\xa1ie \xc5\xa1unys buvo veisiami avims ganyti nepastovaus klimato Kalifornijos \xc5\xbeem\xc4\x97se, bet jie puikiai tinka ir gyvenimui \xc5\xa1eimoje bei tarnybinio \xc5\xa1uns darbui. \xc5\xa0ie daug dirbantys, vidutinio dyd\xc5\xbeio \xc5\xa1unys padar\xc4\x97 ger\xc4\x85 \xc4\xafsp\xc5\xabd\xc4\xaf amerikie\xc4\x8di\xc5\xb3 ran\xc4\x8d\xc5\xb3 savininkams ir fermeriams. Tolimesnis veisimas buvo atliekamas gerinant \xc5\xa1un\xc5\xb3 darbines savybes, tod\xc4\x97l jie buvo kry\xc5\xbeminami su kit\xc5\xb3 veisli\xc5\xb3 aviganiais, j\xc5\xb3 gyslomis teka borderkoli\xc5\xb3, koli\xc5\xb3 ir kit\xc5\xb3 avigani\xc5\xb3 kraujas.'